Ühes veidi vähem läbipaistvas majas rentis aga heatujuline perenaine tube välja. Osaliselt tema sõbralikkuse, aga põhiliselt alternatiivide puudumise tõttu  jäimegi sinna. Magamistingimused olid tagasihoidlikud, aga liigirikkad. Lisaks tuhandetele sääskedele ja akna all uniselt röhitsevatele sigadele oli ööbimise hinna sees ka rott. Kui ta lisaks enda laealuselt riiulilt ilmutamisele hiljem ka voodisse kaissu üritas pugeda, ütlesid Steni närvid üles ja ta läks bussi magama. Johanson, kes oli juba õhtul targu sinna uinunud, tegi talle sõnatult ruumi. Lahkusime külast hommikul nägudega, et reis saab minna ainult paremaks.